Guðmundur Ingi Ásmundsson , forstjóri Landsnets . Vísir / Egill Forstjóri Landsnets segir að skapa þurfi sátt um lagningu raflína . Fyrirtækið vilji nota jarðstrengi eftir fremsta megni og hann tekur undir gagnrýni um að fyrirtækið hafi ekki staðið sig við innviðauppbyggingu . Framkvæmdastjóri Landverndar sagði Landsnet hafa brugðist skyldum sínum gagnvart almenning við uppbyggingu á raforkuinnviðum . „ Við höfum verið að segja þetta árum saman sjálf að við komumst ekki nógu hratt í að byggja upp innviðina . Ég tek því undir þessa gagnrýni . Það hefur verið hjá okkur fyrst og fremst tafir að fá leyfi , sérstaklega vegna framkvæmda sem eru umdeildar , “ segir Guðmundur Ingi Ásmundsson , forstjóri Landsnets . Sauðárkrókslína er orðin 40 ára gömul og brást algjörlega í óveðrinu í liðinni viku . Sveitarstjórnin hafði barist í tíu ár fyrir úrbótum . „ Það var fyrst og fremst að það tók langan tíma að klára aðalskipulagið hjá sveitarfélaginu . Við vorum fyrst og fremst að bíða eftir því . Við vorum búnir að fjármagna okkur og kaupa hluta búnaðarins . En þetta tafðist meira en við ætluðum . “ Sveitarstjórn Skagafjarðar bendir á að Sauðárkrókslína 2 hafi verið inni aðalskipulagi frá 2012 . Landsnet sótti um breytingar 2017 sem sveitarfélagið afgreiddi síðan í apríl 2019 . Landsneti hafi ekki sótt um framkvæmdaleyfi fyrr en 18. júlí 2019 sem sveitarstjórnin afgreiddi 31. júlí . Vilja nota jarðstrengi Landeigendur sem gagnrýndir eru fyrir að hleypa ekki innviðum í gegnum jörð sína hafa bent á að þeir myndu glaðir hleypa jarðstrengjum þar í gegn . Guðmundur segir Landsnet nýta jarðstrengi eins og kostur er . „ Við notum mjög mikið jarðstrengi og allstaðar þar sem við komum því við samkvæmt þeim reglum sem við störfum eftir nýtum við jarðstrengi . Auðvitað eru jarðstrengir þess eðlis að þeir hafa líka umhverfisáhrif og eru kannski ekki alltaf kostur en mjög mörgum tilfellum góður kostur . Þegar við tölum um stóru flutningslínurnar , sem mest er deilt um , er ekki hægt að leggja þær allar í jörð . Ástæðan er tæknilegt mál , þá getum við ekki stjórnað spennunni og tryggt nægjanleg gæði til neytenda og því takmörkuð auðlind . Þegar við horfum til Norðurlands þá er kannski hægt að leggja 10 til 15 prósent af þessum stóru línum í jörð . Hvort það leysi mál , getur vel verið í sumum tilfellum en alveg örugglega ekki öllum . “ Nauðsynlegt að skapa sátt Hann segir nauðsynlegt að skapa sátt um framkvæmdir . „ Ég held að það sé mikilvægast fyrir okkur að ná betri sátt um þessar framkvæmdir . Það er lykillinn að því að komast áfram . Í framhaldi af því þurfum við að huga að regluverkinu sem við erum að nota og hvort ekki sé hægt að gera það einfaldara og skilvirkara . Í því samhengi höfum við horft til annarra þjóða . Það eru aðrir sem hafa lent í sambærilegri stöðu . Þar er búið að breyta regluverkinu og taka þetta saman í eitt ferli í staðinn fyrir mörg . Þar koma þessir aðilar allir saman og komast að niðurstöðu og í framhaldi að því er veitt framkvæmdaleyfi . “ Spurður hvaða framkvæmdir þyrfti að ráðast í strax til að koma í veg fyrir að svona aðstæður skapist aftur líkt og raunin varð í óveðrinu í liðinni viku svarar Guðmundur : „ Við höfum lagt áherslu á að styrkja meginflutningskerfið fyrir norðan . Það eru þrjár línur sem við leggjum áherslu á . Það er Kröflulína 3 , Hólasandslína 3 sem fer frá Kröflu inn á Akureyri og svo Blöndulínu 3 . Þá erum við komnir með sterkt eyjakerfi fyrir norðan . Byggðalínan var að leysa út nokkrum sinnum á þessu svæði . Síðan horfum við á svæðisbundnu kerfin , þar sem skemmdirnar lentu núna . Þar þarf líka að ráðast í úrbætur . Það höfum við verið að gera hægt og bítandi með því að byggja spennustöðvar sem eru inni og óháðar veðrum . Og reyna að fjölga fæðileiðum til notenda . Ef önnur fæðing hefði verið inn á Dalvík þá hefði hugsanlega ekki verið straumleysi ef sú fæðilína hefði staðist veðrið . “ Ekki sé hægt að kenna kærum landeigenda eða náttúruverndarsinna um rafmagnsleysið í vikunni .